Egy ideje a szokásosnál is feltűnőbb, hogy a Magyar Távirati Iroda máshogy kezeli az ellenzéket, mint a kormánypártokat és a kormányt. Az MTI ugye egy adófizetők pénzéből működő, közszolgálati, törvényileg függetlennek, pártatlannak és objektívnek szánt hírügynökség. Azaz ilyennek kellene lennie. Az ellenzéki pártok sajtótájékoztatóiról viszont sokkal lassabban és hátrányosabb tálalásban adnak ki híreket. Erről írtunk már mi is, és október 23-a után (aznap szintén látványos volt az ellenzék diszkriminálása) egy sor kérdést (ezek a cikk alatti keretes írásban láthatók) elküldtünk a közmédia sajtófőnökének. Többször is. Míg végül másfél hónap elteltével megkaptuk a választ, miszerint

Semmiféle akarat vagy tendeciózusság nem áll az Ön által kérdezettek hátterében. Egyszerű kapacitásbeli csúszások csupán: van, hogy egy nemzeti ünnep eseményei, vagy felszólalói, és a mondanivalójuk azonnal megjelenik az MTI-ben (ez a gyakoribb). De van, hogy a kollégák megcsúsznak egy kicsit a híranyagok kiadásával (ez a ritkább). Ennyi az egész, nem több.

Ehhez képest a most pénteki jobbikos tüntetésről az esemény vége után több mint két órával adtak hírt. Az egy órával később kezdődött fidelitasos rendezvényről ("Fáklyás megemlékezést tartott a Fidelitas az üldözött keresztényekért") háromnegyed órával előbb sikerült beszámolniuk, mint a kormányt bíráló tüntetésről.

Tudni kell még azt is, hogy az MTI az általa fontosabbnak tartott eseményekről általában viszonylag gyorsan, úgynevezett rövidhíreket szokott kiadni. Elvileg itt sem lehetne diszkriminálni. A jobbikos rendezvényről ilyet nem adtak. De hogy az MTI működésének abszurditását és kirekesztő jellegét megmutassuk, idemásoljuk a pénteken kiadott, egyéb, belföldi vonatkozású MTI-rövidhírek címeit, listáját:

RÖVIDHÍR - Átadták a református egyetem új épületét

RÖVIDHÍR - Országos rekorddal zárult a Kodály nyomában országos online zenei játék

RÖVIDHÍR - Gulyás Gergely: az eredményekről és a biztonságról szól majd a Fidesz kampánya

RÖVIDHÍR - Tőkés László a temesvári forradalom évfordulóján: Romániában folytonos a visszarendeződés

RÖVIDHÍR - EU-csúcs - Orbán: köszönet a nemzeti konzultációban részt vevő magyaroknak

RÖVIDHÍR - Megkezdődik a kecskeméti Kodály Zoltán Zenepedagógiai Intézet korszerűsítése

RÖVIDHÍR - Átadták az M85-ös gyorsforgalmi út Csornát elkerülő szakaszának második ütemét

RÖVIDHÍR - Az 56-os forradalom után meghurcolt papokról tartanak konferenciát a parlamentben

RÖVIDHÍR - Mintegy 47,5 millió eurós beruházással bővítette móri gyárát az autóipari Adient

RÖVIDHÍR - Budapesti campusszal bővült az Apor Vilmos Katolikus Főiskola

RÖVIDHÍR - Kövér: az új hatalmasok megsemmisítenék az emberek identitását

RÖVIDHÍR - FM: új védjegy garantálja a magyar hal minőségét

RÖVIDHÍR - Czibere: 39 milliárd forintos bértámogatás a megváltozott munkaképességűek

RÖVIDHÍR - Rétvári: minden patika csatlakozott az elektronikus szolgáltatási térhez foglalkoztatására

RÖVIDHÍR - KSH: októberben gyorsult az építőipari termelés növekedése.

A kormányt szapuló ellenzéki tüntetés viszont nem ért rövidhírt. Ennek és a hírek lassú kiadásának (más szóval: visszatartásának) az a jelentősége, hogy egy csomó szerkesztőség, blog, az ingyenes MTI-t használja olyan esetekben, amikor nem tud valahova saját tudósítót küldeni. Nos, ilyenkor ezek a szerkesztőségek (nem sok van már, a legtöbb vidéki napilap például ugye már közvetlen kormánybefolyás alatt van) később kapják meg a várt hírt, és vagy nem foglalkoznak már vele, vagy - mondjuk egy rádió esetében a műsor- és üzemidő korlátai miatt - sokkal kevesebb idő marad egy hír életben maradásához.

De nem csak a késleltetett kiadás aggályos. Ha csak a pénteki, jobbikos tüntetést nézzük, az elmondható, hogy az MTI nem vitte túlzásba az esemény fotós dokumentációját sem. Nyolc képet adtak ki, ami - innentől Hernádi Leventét, a képszerkesztőnket idézzük - kilóra megvan, ha mérlegen akarjuk mérni a dolgot. A nyolcból egy-egy kocka jutott a tüntetés alakjainak. Vona Gábor: 2 kép (színpadi), Fekete-Győr András (Momentum) 1 kép, Juhász Péter (Együtt) 1,5 kép. Aztán két fotó a tömegről, hátulról, amikre rá lehet fogni, hogy kipipálták velük a helyszíni képeket, hiszen felismerhető rajtuk a Fidesz székháza a háttérben, de képszerkesztőként nem tudok olyan cikket elképzelni, amiben illusztációnak tudnám használni akármelyiket. Egyszerűen semmi nem áll össze rajtuk. Bár ez csak szigorúan személyes véleményem. lehet, hogy valakinek pont az tetszik, hogy igazán semmit nem mutatnak, csak majdnem. És van egy darab tömegkép, amin szemből láthatók a tüntetés résztvevői. Vona Gáboron kívül nem készült kép másik szónokról. Szóval, ha két szóban kéne jellemezni, akkor: a kötelező minimum.

Ebbe így igazán nem lehet belekötni, de érdekes kontrasztba állítani egy másik képcsokorral, amit szintén péntek este adott ki az MTI, a már említett fidelitasos fáklyás megemlékezésről. A nagyjából 20-30 ember részvételével tartott eseményről (a képek alapján becsültem) szintén nyolc fotót adtak ki. Van köztük minden beszélőről egy, a tömeg egy kocka kivételével minden képen szemből látható (ezen azért rugózok, mert a szembenézés, mint vizuális elem adja általában a hírképek erejét, hangulatát), de ahol nem, ott is van benne koncepció. Ha két szóval kéne jellemeznem, akkor a Fidelitas-képek hangulata inkább mesterkélten emelkedett. Nehezen összehasonlítható azzal, ahogy a Jobbik rendezvényét bemutatták.